En lang sejltur fremmer både lederevner og forståelsen for andre mennesker. På havnen i Aarhus, kan man selv snuse til stemningen fra de syv verdenshave – eller nøjes med en tur i pariserhjulet. Uanset hvad, så er humøret på havnen helt i top.

Annonce

AARHUS: "Viva Mexico", hverken flaget eller humøret kunne havde været højere, større eller bedre, da den tremastede bark Cuauhtémoc sang og spillede sig til kaj i Aarhus. At sommevejret viste sig fra sin våde side ødelagde ikke oplevelsen, hverken for mexicanerne i riggen eller mange århusianere - og udenbys gæster, på kajen. Fire dages maritim havnefest er skudt igang. Det er tredje gang The Tall Ships Races besøger byen. Selv den officielle indvielse med borgmester og rådmand, måtte vente lidt på, at en flok sømænd fra sultanatet Oman fik spillet, danset og sunget sig færdig. - Det er tredje gang skibene ligger til kaj i Aarhus, og det er med til at bringe små brudstykker af verden til byen, sagde borgmester Jacob Bundsgaard.

Det er en kæmpe oplevelse at være med, en oplevelse, der kan ændre livet for en. Sådan en tur gør noget ved dig, det har jeg set både med mig selv og med tusinder andre, der har været med på skibene Einar Corwin

Annonce

Fantastisk udsigt

Den højeste oplevelse var turen i det 50 meter høje pariserhjul, der er stillet op op Mellemarmen. - Vi var lige ved at blive trætte af at vente, men Asta syntes faktisk det var sjovt at stå i køen, fortæller Otto Skovlund Nielsen. Han var med i den første vogn sammen med sin datter Asta på tre år og rådmand Rabih Azad-Ahmad, der gav en gratis tur til de første 50 i køen. Udsigten er fantastisk. - Det er en god måde at udnytte havnen på, siger Otto Skovlund Nielsen. Skulle vi have sådan et pariserhjul permanent i Aarhus? Asta er mere optaget af, at sømændene fra Oman spiller sækkepibe nede under os på kajen, så rådmanden svarer. - Det ville være lækkert, der er ingen tvivl om at det kommer til at give en masse århusianere en fantastisk oplevelse, bare det at kunne nyde udsigten fra Danmarks største pariserhjul, siger han. Kan du skaffe de 35 millioner kroner det koster? - Så skal der nok være nogle private, der gerne vil investere i sådan et pariserhjul, siger Rabih Azad-Ahmad.

Annonce

En oplevelse for livet

Organsationen bag The Tall Ships Races hedder Sail Training International. Den har eksisteret siden 1956 med det formål at få unge mennesker ud og sejle. - Vi ved, at sejltræning er en unik platform når man vil udvikle lederevner og fred og forståelse blandt folk fra hele verden, derfor har vi også været indstillet til Nobels Fredspris, siger Einar Corwin fra Sail Training International. Han opfordrer alle til at tilmelde sig The Tall Ships Races. Næste år går turen til Frankrig, Spanien og Portugal. - Det er en kæmpe oplevelse at være med, en oplevelse, der kan ændre livet for en. Sådan en tur gør noget ved dig, det har jeg set både med mig selv og med tusinder andre, der har været med på skibene, siger han. Det kan Otto Skovlund Nielsen nikke genkendene til. - Jeg kender mange der har været på Georg Stage. Det er godt for unge, der har svært ved at finde sig tilpas. Der burde være mange flere skoleskibe i Damark, siger han.